Kilenc színjátszó csoport versenyben, számos élmény – Június 10-től 60. Jókai Napok Komáromban

Színjátszóknak való vidék lesz a 200 éve született Jókai Mór szülővárosa június második hetében. A covid miatt kiesett két esztendő után, az idén kerül megrendezésre a jubileumi, 60. országos színjátszó fesztivál. Kilenc csoport mutatkozik be versenyzőként június 10. és 16. között a közönség és a szakmai zsűri előtt, amelynek tagjai ezúttal Hizsnyan Géza színházi szakember, Czajlik József rendező, a kassai Thália Színház igazgatója, Michač Gábor bábtervező, díszlet- és jelmeztervező, Naszlady Éva színművésznő és Sereglei András rendező, közösségi színházi szakember lesznek.

Bajkai Csengel Mónika szervező elmondta, két felnőtt színjátszó csoport, két egyetemi színpad és öt diákszínjátszó csoport szerepel a versenyprogramban, amelyet irodalmi műsorok, vendégelőadások tesznek színesebbé, és megjelenik majd a Visszhang című fesztiválnapilap is.

„Ugyan tizenkét csoport készült a fesztiválra, a komáromi KESZ Egyetemi Színpad, a komáromi Vidám Iparisták Színjátszó Köre és a kassai KGSzT Diákszínpad sajnos, az idén nem lesznek velünk” – jegyezte meg Bajkai Csengel Mónika.

A klasszikus és a kortárs színművek csatája várható a felnőtt színjátszók mezőnyében. A lévai Garamvölgyi Színpad Ivan Stodola Még egy csésze teát? című vígjátékát hozza Komáromba, amelyet Tuček Erika rendezett. Az idén 32 éves örsújfalui ÉS?! Színház Zsidek Pál Kacsabeszél, vagy amit akartok… című két felvonásos céldrámáját adja majd elő, a szerző rendezésében.

Nyitrai és pozsonyi egyetemisták nemes küzdelme ígérkezik az egyetemi színpadoknál. A nyitrai NYEKK Soltész Luca és Mezei Ádám rendezésében játssza majd Volt. Van. Lesz. című előadását. A pozsonyi PoSzaTa a Mert így szokás… című vitaszínházi produkcióját Heringes William színművészeti egyetemi hallgató vezetésével közösségi rendezésben készítette.

Izgalmasnak ígérkezik a diákszínjátszók versenye.

Az újonc őrsújfalui ÉS mi?! Diákszínpad Pál Attila Dilemma című darabjának Zsidek Pál és Matusek Attila színművész rendezte előadásával indul, amelynek alapja a tavalyi csallóközaranyosi Árgyélus Gyermekszínjátszó Táborban született. Zenéjét, a tábor zenei oktatója, Kalocsányi Gábor szerezte, aki a dunaszerdahelyi Fókusz Diákszínpad És boldogan éltek... című terápiás fikcióját rendezte. A füleki FIKSZ irodalmi kisszínpad Szókovács Éva rendezésében játssza majd Arisztophanész A nőuralom című műve nyomán, az Alpha csajok című produkciót. A Galántai Kodály Zoltán Gimnázium Bábcsoportja a fiatalkori öngyilkosságokról mesél Quo Vadis? című előadásában, amelyet Háy János Völgyhíd című művéből Király Anikó írónő, a csoport egykori bábozója alkalmazott színpadra. Az előadást Mészáros Andrea rendezte. A komáromi Egressy Béni Városi Művelődési Központ és a komáromi Selye János Gimnázium GIMISz Diákszínpada Golding A Legyek Ura című drámáját adja elő a 60. Jókai Napokon, Hostomský Fanni színművésznő, a Komáromi Jókai Színház tagja rendezésében.

„Itt hívnám fel a figyelmet a Jókai Napok Alapítvány hagyományos Karvai Színjátszó Táborára, amelynek népszerűségét mi sem mutatja jobban, mint az, hogy már csak néhány szabad helyünk maradt. Sereglei András rendező és Szabó Csilla drámapedagógus, azután Tóth Miklós rendező, illetve Tarjányi Liza fizikai színész - rendező és Hostomský Fanni színésznő vezetik a három csoport augusztus 1. és 10 között Karván, az ottani mezőgazdasági szakközépiskola kollégiumában. Tarjányi Liza színpadi mozgást, Hernádi Kriszta színpadi beszédet, Kalocsányi Gábor zenét oktatnak majd. Ismétlem, gyorsan telik a létszám. Jelentkezni az utolsó helyekre, a csengel.monika@gmail.com e-mail címen lehet” – tette közzé a szervező.

Hostomský Fanni dalszerző, énekesnő komponálta a TREPP Színházi Platform Szebb, mint Ilona című, Babits Mihály, Tanner Ilona és Szabó Lőrinc szerelmi háromszögéről szóló előadásának zenéjét és hangjait, amely a fesztivál egyik vendégelőadása. A darab szövegét írta és összeállította Csikmák Kati, a dramaturg Horváth Viktória volt. Játsszák: Katona Eszter (Török Sophie), Szebellai Dániel (Babits Mihály), Hégli Bence (Szabó Lőrinc).

A másik vendégelőadás, a Symbol Polgári Társulás égisze alatt létrejött, Mrożek STRIP-TEASE című nyomán írt A nagy másik című produkció lesz Kantár Máté rendezésében, Heringes William és Mezőszállási Márk szereplésével.

Hagyományosan irodalmi csemegék is lesznek a fesztiválon. Juhász Anna Irodalmi Szalonja Jókai Mór 200. születésnapja előtt tiszteleg. Gazdag József pedig egy másik költő- és írózsenit, Márai Sándort idézi majd a nagy mesélő városába születésének 125. évfordulója alkalmából a Grendel projekt keretén belül.

Jókai Napok Sajtó

Fotó: Pálinkás Eszter – My Neverland photography

A képek a tavalyi Jókai Napokon készültek